**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Κοινών Ομάδων Έρευνας (Τροποποιητικός) Νόμος του 2023»**

**Παρόντες:**

Νίκος Τορναρίτης, πρόεδρος Πανίκος Λεωνίδου

Νίκος Γεωργίου Σωτήρης Ιωάννου

Άριστος Δαμιανού Χαράλαμπος Θεοπέμπτου

Γιώργος Κουκουμάς Κωστής Ευσταθίου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τρειςσυνεδρίες της, που πραγματοποιήθηκαν στις17, 24 καιτην 31η Μαΐου 2023. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Δικαιοσύνης και Δημοσίας Τάξεως.

Η Επίτροπος Προστασίας Δεδομένων Προσωπικού Χαρακτήρα, η Νομική Υπηρεσία της Δημοκρατίας και ο Παγκύπριος Δικηγορικός Σύλλογος, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής. Ωστόσο, η Επίτροπος Προστασίας Δεδομένων Προσωπικού Χαρακτήρα ενημέρωσε την επιτροπή με γραπτό υπόμνημά της ότι συμφωνεί με την προτεινόμενη τροποποίηση.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Φωτεινή Τσιρίδου, Ανδρέας Πασιουρτίδης και Χριστιάνα Ερωτοκρίτου.

Σκοπός του νομοσχεδίου είναι η τροποποίηση του περί Κοινών Ομάδων Έρευνας Νόμου, ώστε να εναρμονιστούν οι διατάξεις του με την πράξη της Ευρωπαϊκής Ένωσης με τίτλο «Οδηγία (ΕΕ) 2022/211 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2022 για την τροποποίηση της απόφασης-πλαισίου 2002/465/ΔΕΥ του Συμβουλίου, όσον αφορά την ευθυγράμμισή της με τους κανόνες της Ένωσης για την προστασία των δεδομένων προσωπικού χαρακτήρα».

Σημειώνεται ότι ως προθεσμία μεταφοράς των διατάξεων της ως άνω αναφερόμενης Οδηγίας στο εθνικό δίκαιο καθορίζεται η 11η Μαρτίου 2023.

Στο πλαίσιο της συζήτησης του νομοσχεδίου εκπρόσωπος του Υπουργείου Δικαιοσύνης και Δημοσίας Τάξεως ενημέρωσε την επιτροπή για τους σκοπούς και τις επιδιώξεις των προτεινόμενων ρυθμίσεων. Ειδικότερα, δήλωσε ότι, σύμφωνα με τις προτεινόμενες ρυθμίσεις, η επεξεργασία δεδομένων προσωπικού χαρακτήρα τα οποία περιλαμβάνονται σε πληροφορίες που νομίμως αποκτά μέλος της κοινής ομάδας έρευνας, δυνάμει των διατάξεων της βασικής νομοθεσίας, διενεργείται σύμφωνα με τις διατάξεις του περί της Προστασίας των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα από Αρμόδιες Αρχές για τους Σκοπούς της Πρόληψης, Διερεύνησης, Ανίχνευσης ή Δίωξης Ποινικών Αδικημάτων ή της Εκτέλεσης Ποινικών Κυρώσεων και για την Ελεύθερη Κυκλοφορία των Δεδομένων αυτών Νόμου.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

12 Ιουνίου 2023

Αρ. Φακ. 23.01.064.061-2023

ΑΟΛ/ΜΑΧ/ΔΔ